Toenemende weerstand teen stygende brandstofpryse(Grafika: pixabay) Die DA beplan ’n openbare veldtog uit protes teen stygende brandstofpryse, met die prys van petrol wat vandeesweek op sommige plekke na verwagting tot meer as R25 per liter gaan styg. “Brandstof word letterlik as ŉ kontantkoei vir die regering se tesourie gebruik. Dit moet eindig,” het die DA in ’n verklaring gesê. “Die doel van hierdie politieke aktivisme is om die regering se misbruik van brandstofpryse en oorbelasting te verwerp.” Maroela Media het vroeër berig die DA gaan ’n brief aan die ministers van onderskeidelik energie en finansies oorhandig waarin die party eis dat algemene brandstofheffings geskrap moet word. In minder as ŉ week het byna 70 000 Suid-Afrikaners die brief onderteken. Die DA maak in die brief verskeie voorstelle oor hoe daar ingegryp kan word. Dit sluit in ŉ voorstel om die brandstofprys te dereguleer, sowel as ŉ kwytskelding van die padongelukfondsheffing. Die Instituut vir Rasseverhoudings (IRV) sê indien die brandstofheffing geskrap word, sal sowat R90 miljard in die hande van gewone Suid-Afrikaners teruggeplaas word. “Dit lyk of interne verdeeldheid in die kabinet in die pad van ŉ eenvoudige oplossing staan: die uitbreiding van die brandstofheffingsverligting wat voorheen aangekondig is deur die minister van finansies, Enoch Godongwana, moontlik gevolg deur meer strukturele hervormings aan belasting op die beweging van mense en goedere ,” sê Gabriel Crouse, hoof van veldtogte by die IRV. Godongwana het verlede week gesê “iets moet gedoen word” aan die dreigende verhoging in belasting, wat hy beskryf het as ŉ “stomp instrument” wat “deur voedselpryse sny” terwyl die lewenskoste in die algemeen verhoog word. Crouse sê sonder intense en onmiddellike openbare druk om hierdie nugtere beoordeling te steun sal niks gebeur nie. Godongwana het verlede week ook gesê terwyl sekere inflasionêre risiko’s – weens wêreldwye uitdagings buite Suid-Afrika se beheer – die land in die gesig staar, die brandstofkwessie op tuisbodem tot dié gevare bydra. Dit beteken die bedrag geld wat vir ekonomiese ontwikkeling beskikbaar moet wees, word beperk. “Hoe meer die regering beweging belas, hoe duurder word dit om te reis of handel te dryf, wat op sy beurt koste regdeur die ekonomie verhoog. Dit is absurd om die oplossing van ŉ probleem wat die ekonomie belemmer uit te stel en die gevaar te loop dat Suid-Afrika tot stilstand gebring sal word. Stop nou die belastingverhoging,” sê Crouse. Die DA beplan onder meer optogte in Kimberley, Durban, Secunda, Thabazimbi, Oos-Londen, Harrismith en Potchefstroom om kapsie teen die stygende pryse te maak. Teen laatmiddag was daar egter nog geen aankondiging oor die aanpassing van die brandstofprys nie.